‘CPALL’ผลงานไตรมาส3ดีเกินคาด
CPALL ไตรมาส 3 กำไรพุ่ง 33.56% ดีเกินคาด นักวิเคราะห์ประเมินได้ผลดีจากขยายสาขาเพิ่ม
7 พ.ย. 2555

CPALL ไตรมาส 3 กำไรพุ่ง 33.56% ดีเกินคาด นักวิเคราะห์ประเมินได้ผลดีจากขยายสาขาเพิ่ม
นายเกรียงชัย บุญโพธิ์อภิชาติ รองกรรมการผู้จัดการ บริษัท ซีพี ออลล์ (CPALL) เปิดเผยว่า บริษัทและบริษัทย่อยมีกำไรสุทธิงวดไตรมาส 3 ปี 2555 จำนวน 2,902.48 ล้านบาท โตขึ้น 33.56% จากงวดเดียวกันของปีก่อนที่มีกำไรสุทธิ 2,173.03 ล้านบาท
สำหรับงวด 9 เดือน มีกำไรสุทธิ 8,261.20 ล้านบาท โตขึ้น 28.54% จากงวดเดียวกันของปีก่อนที่มีกำไรสุทธิ 6,426.74 ล้านบาท
ผลกำไรที่ดีขึ้นเพราะประการแรก การขยายสาขาร้าน 7Eleven เพิ่มขึ้นจาก 6,206 สาขาในไตรมาส 3 ปี 2554 เป็น 6,773 สาขาในไตรมาส 3 ปี 2555 หรือเพิ่มขึ้น 567 สาขา หรือ 9.1%
ประการที่สอง อัตราการเติบโตของยอดขายเฉลี่ยต่อสาขาต่อวันของร้านเดิม (ไม่รวมบัตรโทรศัพท์) ในช่วงไตรมาส 3 ปี 2555 เทียบกับช่วงไตรมาส 3 ปี 2554 เท่ากับ 16%
ประการที่สาม อัตรากำไรขั้นต้นของสินค้าและบริการ เพิ่มขึ้นจาก 25.3% ในไตรมาส 3 ปี 2554 เป็น 25.8% ในไตรมาส 3 ปี 2555
ประการที่สี่ สัดส่วนค่าใช้จ่ายในการขายและบริหารต่อรายได้รวม เพิ่มขึ้นจาก 21.3% ในไตรมาส 3 ปี 2554 เป็น 22.7% ในไตรมาส 3 ปี 2555 ส่วนหนึ่งมาจากค่าใช้จ่ายโฆษณาและส่งเสริมการขาย และค่าใช้จ่ายดำเนินงานอื่นที่เพิ่มขึ้น ในขณะที่บริษัทมีค่าใช้จ่ายภาษีเงินได้ปรับลดลงจากปีก่อน อันเป็นผลจากนโยบายปรับลดอัตราภาษีเงินได้นิติบุคคลของรัฐบาล จาก 30% เป็น 23%
ทั้งนี้ CPALL มีกำไรออกมาดีกว่าที่นักวิเคราะห์คาด
นักวิเคราะห์บริษัทหลักทรัพย์ (บล.) ทิสโก้ คาดว่าไตรมาส 3 จะกำไรสุทธิ จะมีสถิติสูงสุดใหม่ที่ 2.764 ล้านบาท เพิ่มขึ้น 6.3% จากไตรมาสก่อนหน้า และ 27.2% จากงวดเดียวกันของปีก่อน เนื่องมาจากความสำเร็จในการออกรายการ “แสตมป์รักเมืองไทย” ส่งเสริมการขาย และแนวโน้มการจับจ่ายใช้สอยของผู้บริโภคที่ยังอยู่ในเกณฑ์ดีอยู่ โดยคาดว่ายอดขายจะอยู่ที่ 4.79 หมื่นล้านบาท เพิ่มขึ้น 5.1% จากไตรมาสก่อนหน้า และ 19.7% จากงวดเดียวกันของปีก่อน ขณะที่กำไรขั้นต้นจะชะลอตัวลงมาอยู่ที่ 25.7% จึงแนะนำซื้อ ให้ราคาเหมาะสมที่ 44 บาท
บล.กรุงศรี แนะนำ “ซื้อ” มูลค่าพื้นฐานปี 2556 ที่ 45 บาท โดยคาดว่าผลการดำเนินงานครึ่งปีหลังขยายตัวต่อเนื่อง
ด้านราคาหุ้น CPALL ปิดที่ 40.25 บาท ลดลง 0.50 บาท หรือลดลง 1.23% เป็นไปตามภาวะตลาดหุ้นที่ปรับตัวลดลง